Valke glo nie heeltemal onafhanklik nie | Maroela Media
Valke glo nie heeltemal onafhanklik nie
President Jacob Zuma sê die Valke sal nie meer verantwoordbaar wees nie indien die konstitusionele hof ŉ aansoek om hulle as ŉ onafhanklike eenheid van die polisie te verklaar, suksesvol is nie, berig die Sunday Independent.
Die uitlatings deur Zuma word vervat in hofdokumente wat ingedien is in reaksie op die Helen Suzman-stigting en die sakeman Hugh Glenister se aansoek om die Valke se onafhanklikheid af te dwing. “Sonder ŉ mate van beheer is verantwoordbaarheid ŉ leë konsep,” sê Zuma in hofdokumente.
Die stigting en Glenister probeer om die nuwe polisie-wysigingswet ongeldig en strydig met die grondwet te verklaar. Die twee partye glo dat die Valke nie voldoende onafhanklik is nie omdat hulle onder die polisie val.
Nathi Mthethwa, minister van polisie, en Jeff Radebe, minister van justisie, het in hul voorleggings gesê dat die Valke as ŉ “toegewyde teenkorrupsie-eenheid geïsoleer” is van uitvoerende invloed en in staat is om “onafhanklik te funksioneer.”
Glenister voer sedert 2008 met die ontbinding van die destydse Skerpioene verskeie hofaksies. Die Skerpioene was ŉ ondersoekeenheid wat onder die nasionale vervolgingsgesag geval het. Die Valke resorteer egter onder die Polisiewet. Die nuwe polisie-wysigingswet is opgestel nadat die konstitusionele hof beslis het die wet wat die Valke reguleer, te min onafhanklikheid bied.
Hugh Glenister Skerpioene valke
2014-verkiesing lewer dalk laagste opkoms by stembus
R300 m se belastinggeld vir kultuurdorpie